પોતે સંભાળે છે શેઠ હંસરાજ શિવજીની બે કોસી વાડી. શેઠ હંસરાજ શિવજી એટલે ! હાક વાગે હાક ! ગામમાં જ નહીં, પાંચાળામાંય ખરી. બજારમાંથી હાલ્યો આવે જાણે સિંહ આવે. જાતે વાણિયો, પણ જાડેજાને આંટી ડે એવો. પાછો વટ્ટનો કટકો. લીધી વાત ન મૂકે. પણ પોતા પર શેઠને ખૂબ જ ભરોસો. વાડીમાં આમ તો બધું કામ મજૂરો કરે, પણ ગામમાંથી મજૂર રાખી આવવા, તેમણે મજૂરી ચૂકવવી, શેઠને ઘેર આવતા મહેમાનોને વાડીએ તેડી જવા-મૂકી જવા વગેરે.. મહેનત-મજૂરી તો જરાય નહીં. કામ વાડીનું પણ કપડાં સદા ઊજળાં ને ઊજળાં. જોકે કપડાં ઊજળાં રાખવાનો ચસ્કો પણ ઓછો ન હતો.